### Beslutning

Tilbagesendes Magistratsafdelingen for Sociale forhold og Beskæftigelse og Magistratsafdelingen for Sundhed og Omsorg med bemærkning, at byrådet i sit møde den 28. april 2021 har vedtaget Magistratens foranstående indstilling af 19. april 2021.

**Beslutningsforslag fra KF**

Der er mange årsager til boligløshed; man kan være direkte hjemløs og stå uden en bolig, eller være funktionel hjemløs hvor man ikke magter at være i egen bolig. Det er nemlig ikke boligen, der er udfordringen. Misbrug og psykisk sygdom er ofte tro følgesvende, og før de udfordringer løses sammen med en bolig, kommer vi ikke hjemløsheden til livs i [adresse].

Ofte er det byens væresteder og gadesygeplejerskerne der har den tætte kontakt til de borgere, som systemet ikke fanger. Derfor er det også udfordrende, når gadesygeplejerskerne gennem længere tid har opbygget en relation til en borger, der har brug for psykiatrisk hjælp, og skal indlægges for at få den rette hjælp.

For at blive indlagt på psykiatrisk hospital skal en læge, gerne borgerens egen læge, henvise borgeren til indlæggelse. Derfor står gadesygeplejerskerne ofte med en borger, der har brug for psykiatrisk hjælp, men kan ikke finde en læge der vil lave henvisningen. En stor del af de socialt udsatte i [adresse] har ikke bopæl her, og lægen de er tilknyttet har aldrig mødt dem, og kan derfor ikke indlægge borgeren. I en travl hverdag kan det ydermere være vanskeligt at få en læge til akut at forlade sin konsultation for at tilse en psykisk syg og lave de nødvendige papirer til en indlæggelse.

Det indstilles at

* Der ansættes en læge i [adresse], som laver henvisninger til indlæggelse på psykiatrisk afdeling, når gadesygeplejerskerne skønner en indlæggelse nødvendig.

Målet er at alle der har behov for psykiatrisk behandling får den i rette tid, en øget tillid til at gadesygeplejerskerne er der for dem, og at de får hjælp. Samtidig kan det frigive tid hos gadesygeplejerskerne, så de kan behandle flere borgere.

Stillet at Yasmin Overgaard på vegne af den konservative byrådsgruppe.

**Indstilling fra Magistratsafdelingen for Sociale Forhold og Beskæftigelse og Magistratsafdelingen for Sundhed og Omsorg.**

**Svar på forslag fra KF om ansættelse af læge til indlæggelse af psykisk syge borgere i [adresse]**

### Resumé

På byrådsmødet d. 20.01.2021 stillede det Det Konservative Folkeparti forslag om, at der ansættes en læge i [adresse], som kan henvise borgere med psykisk sygdom til indlæggelse på psykiatrisk hospital i samarbejde med gadesygeplejerskerne.

Gadesygeplejerskerne møder borgere, der har brug for lægefaglig sparring eller udredning. I langt de fleste tilfælde lykkes det med kontakt til borgerens praktiserende læge.

Der er dog få borgere, som enten ikke har egen praktiserende læge eller som kommer fra andre kommuner. Dette kan vanskeliggøre samarbejde med en praktiserende læge og udarbejdelsen af en henvisning. I disse tilfælde kan gadesygeplejerskerne have behov for at kontakte en læge, der kan udarbejde en henvisning til indlæggelse på psykiatrisk hospital. Behovet forekommer 1-2 gange om måneden.

Efter byrådsdebatten har der været møde mellem rådmændene i de to magistratsafdelinger og Yasmin Overgaard fra Det Konservative Folkeparti med det formål at drøfte det oplevede behov for lægehjælp og mulige forslag til at imødekomme behovet i lyset af behovets omfang.

### Indstilling

Det indstilles:

At 1) Byrådet tager til efterretning, at Magistratsafdelingen for Sociale forhold og Beskæftigelse bringer problematikken ind i den videre dialog med Region Midtjylland og de praktiserende læger bl.a. via Aarhusklyngen (sundhedsaftalen) og dialogen omkring ’samarbejdsaftalen’ med Region Midtjylland.

### Sagens forløb

20-01-2021 [adresse]

Fremsendes til Magistratsafdelingen for Sociale Forhold og Beskæftigelse og Magistratsafdelingen for Sundhed og Omsorg med henblik på udarbejdelse af en indstilling, jf. byrådets vedtagelse i mødet den 20. januar 2021 om magistratsbehandling af forslaget.

Sagen bedes tilbagesendt byrådet via Magistraten.

 12-04-2021 Flere afdelinger
Beslutningsforslag besvaret med indstilling fra Magistratsafdelingen for Sociale Forhold og Beskæftigelse og Magistratsafdelingen for Sundhed og Omsorg.
 15-04-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 19-04-2021 Magistraten
Fremsendes til [adresse] med bemærkning, at Magistraten i mødet den 19. april 2021 anbefaler, at byrådet tiltræder Magistratsafdelingen for Sociale Forhold og Beskæftigelse og Magistratsafdelingen for Sundhed og Omsorgs indstilling af 12. april 2021.
 28-04-2021 [adresse]
Tilbagesendes Magistratsafdelingen for Sociale forhold og Beskæftigelse og Magistratsafdelingen for Sundhed og Omsorg med bemærkning, at byrådet i sit møde den 28. april 2021 har vedtaget Magistratens foranstående indstilling af 19. april 2021.